KIRJALLINEN KYSYMYS E-0078/99

esittäjä(t): Graham Mather (PPE) komissiolle

(27. tammikuuta 1999)

Aihe: Direktiivi 95/29/EY eläinten suojelemisesta kuljetuksen aikana

1. Onko komissio täysin tyytyväinen eläinten suojelemisesta kuljetuksen aikana annetun direktiivin 95/29/EY(1) saattamisesta osaksi kansallista lainsäädäntöä, täytäntöönpanosta ja soveltamisesta?

2. Onko se saanut yhtään muodollista valitusta jäsenvaltioiden kyvyttömyydestä täyttää direktiivissä säädetyt velvoitteet?

3. Voiko komissio kertoa kysymyksien 1 ja 2 osalta tarkemmin, mistä direktiivin säännöksistä ja jäsenvaltioista on kyse?

Komission jäsenen Franz Fischlerinkomission puolesta antama vastaus

(19. maaliskuuta 1999)

1. Useimmat jäsenvaltiot ovat panneet neuvoston direktiivin 95/29/EY täytäntöön niin kuin pitää. Kaksi jäsenvaltiota jättivät eräitä direktiivin vaatimuksia pois kansallisista toimenpiteistään. Näitä jäsenvaltioita vastaan käydään edelleen rikkomisesta johtuvaa menettelyä. Komissio on tehnyt jäsenvaltioihin useita eläinlääkinnällisiä tarkastuskäyntejä, joilla on valvottu eläinten hyvinvointia kuljetuksen aikana koskevien yhteisön vaatimusten täytäntöönpanoa ja sen valvontaa. Näiden tarkastuskäyntien yhteydessä on havaittu täytäntöönpanon tai sen valvonnan puutteita useissa jäsenvaltioissa.

2. Komissio saa paljon eläinten hyvinvointia koskevia yhteydenottoja. Jotkut näistä ovat valituksia siitä, että jäsenvaltiot eivät ole huolehtineet neuvoston direktiivin 95/29/EY täytäntöönpanosta. Joukossa on myös yhtä jäsenvaltiota koskevia valituksia, joiden mukaan kyseinen valtio on rikkonut direktiiviä antamalla matka-aikoja koskevia sääntöjä, jotka ovat ankarampia kuin direktiivin vaatimukset. Toista jäsenvaltiota syytetään eläinten kuljetukseen käytettäviä merialuksia koskevista liian ankarista säännöistä.

3. Valituksissa on puututtu liian pitkiin matka-aikoihin sekä siihen, että eläimille ei ole annettu riittävästi vettä ja ravintoa ja niillä ei ole ollut riittäviä lepomahdollisuuksia. Valitukset ovat koskeneet myös ylilastattuja ja epätarkoituksenmukaisia kuljetusvälineitä, kuljetetuille eläimille aiheutettuja tarpeettomia kärsimyksiä sekä vaadittujen asiakirjojen puuttumista. Valituksia on tehty kaikista jäsenvaltioista Suomea, Ruotsia ja Tanskaa lukuun ottamatta. Ne ovat keskittyneet suurten liikennemäärien alueille, joilla tapahtuvat esimerkiksi Pohjois- ja Etelä-Euroopan väliset sikakuljetukset, nautojen, lampaiden ja hevosten maantiekuljetukset Itä-Euroopasta yhteisöön ja nautojen kuljetukset yhteisöstä Lähi-Itään ja Pohjois-Afrikkaan.

Myös komission toteuttamien eläinlääkinnällisten tarkastuskäyntien yhteydessä on saatu todisteita siitä, että jäsenvaltioissa on ollut puutteita direktiivin velvollisuuksien täytäntöönpanossa ja valvonnassa. Vaatimuksia oli jätetty noudattamatta useilla aloilla: puutteita havaittiin esimerkiksi maantie- ja merikuljetusvälineissä, eläinten kunnossa, eläinten kohtelussa ja viranomaisvalvonnassa. Joissakin tapauksissa ei ollut noudatettu vaatimusta, jonka mukaan eläimet on päästettävä lepäämään pitkien kuljetusten yhteydessä.

Komission tarkastuskäyntien raportit ovat nykyisin yleisesti saatavilla komission internet-sivulla http://europa.eu.int/comm/dg24/.

(1) EYVL L 148, 30.6.1995, s. 52.